НОВО!  НАРЕДБА ЗА ОГРАНИЧАВАНЕ НА ЕМИСИИТЕ 
НА ОПРЕДЕЛЕНИ ЗАМЪРСИТЕЛИ, ИЗПУСКАНИ В АТМОСФЕРАТА 
ОТ СРЕДНИ ГОРИВНИ ИНСТАЛАЦИИ  
Приета с ПМС №150 от 24 юли 2018 г., обн. ДВ. бр. 63 от 31 Юли 2018 г.

             С наредбата, приета на основание чл. 9г, ал. 1 от Закона за чистотата на атмосферния въздух (ЗЧАВ),  се определят правилата за контрол на емисиите на серен диоксид, азотни оксиди и прах, изпускани във въздуха от средни горивни инсталации (СГИ), както и правилата за мониторинг на емисиите на въглероден оксид, изпускани в атмосферния въздух от СГИ.

             Обръщаме внимание на операторите на СГИ върху следните няколко основни изисквания:

             1. Средните горивни инсталации в обхвата на наредбата се регистрират задължително от операторите им по реда на чл. 9г, ал. 2 от ЗЧАВ, с изключение на инсталациите, за които е издадено комплексно разрешително по реда на глава седма от Закона за опазване на околната среда.
             Съществуващите СГИ с номинална входяща мощност, по-голяма от 5 MW, се регистрират в срок до 1 януари 2024 г., а такива с номинална входяща мощност, по-малка или равна на 5 MW, в срок до 1 януари 2029 г. 
             Всички нови СГИ, съгласно определението им по т. 7 в допълнителните разпоредби на наредбата, не могат да се експлоатират, преди да са регистрирани в регистъра по чл. 9г, ал. 2 от ЗЧАВ.

             2. Нормите за допустими емисии за СГИ, посочени в Приложение № 1 на наредбата, влизат в сила от:
· 01 януари 2025 г. за съществуващи СГИ с номинална входяща мощност, по-голяма от 5 MW; 
· 01 януари 2030 г. за съществуващи СГИ с номинална входяща мощност, по-малка или равна на 5 MW;
· 20 декември 2018 г. за всички нови СГИ.

             3. Операторите на СГИ са задължени да осъществяват мониторинг на емисиите най-малко в съответствие с Част 1 от Приложение № 2 от наредбата, както следва:
· Поне веднъж на всеки три години - за СГИ с номинална входяща топлинна мощност, равна или по-голяма от 1 MW и по-малка или равна на 20 MW;
· Поне всяка година - за СГИ с номинална входяща топлинна мощност, по-голяма от 20 MW.
             Първите собствени периодични измервания на емисиите се извършват от операторите в срок четири месеца след даването на разрешително или регистрирането на инсталацията или непосредствено след датата на започване на експлоатацията в зависимост от това, кое от двете събития е с по-късна дата.

За сведение на задължените по наредбата лица, със Заповед №РД-481/01.08.2018 г. на Министъра на околната среда и водите са утвърдени образците на заявленията и удостоверенията за регистрация и за вписване на промяна в обстоятелствата на СГИ. Образците са публикувани в настоящата интернет страница на РИОСВ-Монтана. 

